nl af en id nl nl af en fr tr nl fr nl af fr af af af af af af af af af af nl af af en nl en en en en
Woord in Waarheid Onafhanklike Gemeente
Bevestigingsgeleentheid Ds. Martyn Devenier - 2 April 2017
Onafhanklike Gereformeerde Gemeente te Upington
Ds. Martyn Devenier en sy vrou, Sonelle
Woord in Waarheid Gemeente is in die lewe geroep as 'n groepie mense, 'n gemeenskap van heiliges, waar die suiwer Woordprediking en die eer van God alleen, die hooffokus is. Die klem val nie op die mens en wat hy graag wil hoor nie, maar op die suiwer verkondiging van God se Woord - ongeag of dit populêr is of nie. Daar word gepoog om die Skrif so letterlik en getrou moontlik, te verklaar en oop te breek vir die gemeente en om God te aanbid in Gees en in Waarheid.
Die Leraar is Ds. Martyn Devenier. Hy was vir 16 jaar predikant in die Evangelies-Gereformeerde Kerk; 13 jaar lank te Upington. Hy is egter deur die Here gelei om 'n nuwe, onafhanklike gemeente te begin. As predikant het Ds. Martyn algaande tot die besef gekom dat die kerk waar hy grootgeword en baie lank gedien het, nie waarlik gereformeerd is nie. Hoe meer hy die gereformeerde leer bestudeer het, des te meer het hy besef DIT is die ware Bybelse leer en het hy al meer die leiding van God ervaar, om te bedank vanuit sy huidige kerkverband en om 'n onafhanklike gemeente te begin, waar hy die Skrif ongehinderd kan uitlê, soos die Skrif homself verklaar; veral wat die Calvinistiese leer betref.
Dit is die Leraar se passie om kinders van God wat honger na die suiwer en onafgewaterde Woord, toe te rus vir hul dienswerk as sout, ligdraers en sielewenners. Dis sy begeerte om by elkeen wat by Woord in Waarheid aanbid, 'n diepe liefde vir die Woord van God en die algenoegsaamheid daarvan, te vestig. Dit is ook sy begeerte dat God weer geeer sal word as die Sowereine God en Regeerder oor mense se lewens.  Ds. Martyn is ernstig oor die in diepte toerusting van die heiliges vir hul dienswerk. Hy weet dat dit sy taak en roeping as Leraar is, om kinders van God te help om geestelik te groei en toe te neem in kennis van God en die Woord; sodat hulle effektiewe sielewenners en ligdraers kan wees in hul eie leefwêreld.
Ds. Martyn Devenier is getroud met Sonelle en hulle het drie dogters, Marlé, Talita & Tertia. Sy gesin ondersteun hom in elke opsig in die bediening en vir die taak, waartoe God hom geroep het. Hulle is 'n tuisskool-gesin wat al dertien jaar te Upington, woonagtig is.
Woord in Waarheid Gemeente, onderskryf die apostoliese geloofbelydenis, die drie formuliere van enigheid, asook die 5 Solas van die Reformasie.  Die gemeente het sy eie leerstellig verklaring, wat in lyn is met voorafgenoemde belydenisskrifte. U is welkom om ons te kontak, sou u ons leerstellig verklaring wil bekom en bestudeer.
Ons is 'n klein gemeente wat nog op die been kom, maar elkeen wat smag na die Woord van God en wat saam gebou en gestig wil word in Bybelse waarhede, is baie welkom om by ons te kom besoek.
Sondae-oggende voor die erediens, bid die gemeente saam (09:00 - 09:15), aangesien ons die belangrikheid van gebed, daagliks besef. Die Woord leer ons nie verniet nie: "Die gebed van die regverdige, het groot krag."
Sondae aande wy ons tans aan Bybelstudie (Temas wissel. Tans behandel ons "Dodelike sondes: oorwin afbrekende versoekings). Dinsdae vergader die vroue vir Bybelstudie (die dames is besig met 'n studie deur die boek Lukas).  Woensdae aande doen ons 'n baie interessante studie, aan die hand van John Bunyan se klassieke werk: Die Pelgrim se reis na die Ewigheid.
Vrydae oggende vergader die manne vir Bybelstudie ('n Soeke na tevredenheid in geld en besittings). Ons bied ook een maal per kwartaal, 'n manne-ontbyt aan. Alle manne is hartlik welkom om dit by te woon.
Aangesien die gemeente buiten die Leraar, nog nie geestelike leiers het nie, word daar een tot twee maal per maand (soos afgekondig), 'n leierskap klas vir manne, aangebied. Verskillende temas word hanteer, maar tans behandel ons die dwaling van die Voorspoedsteologie.
Ons bied ook Sondagskool & Katkisasie op Skoolkwartaal-Sondae, om 10:45. U kinders is baie welkom, selfs al kom aanbid u nie self by ons nie; bring hul gerus.
Ons aanbid Sondae om 09:30 & 18:00 by Naba Lodge in Keidebees, Upington. Ons gebruik meestal die klein saaltjie regs van die ontvangs, voor op die perseel. Die deur is bietjie weggesteek, aan die agterkant van die gebou.
Besoekers is baie welkom. Kom loer gerus in en kom aanbid die Here saam met ons.
Naba Lodge - Plek van aanbidding